b'\n_START_ARTICLE_\nBatman: Arkham Origins\n_START_SECTION_\nJuoni\n_START_PARAGRAPH_\nBlack Mask tappaa poliisikomentaja Loebin ja pakenee  Blackgaten vankilasta jouluaattona. Batman taistelee Killer Crocia vastaan ja saa tiet\xc3\xa4\xc3\xa4, ett\xc3\xa4 t\xc3\xa4m\xc3\xa4 on ensimm\xc3\xa4inen kahdeksasta maailman tappavimmasta salamurhaajasta, joille on luvattu suuri palkkio Batmanin p\xc3\xa4\xc3\xa4n tuomisesta Black Maskille. Batman kukistaa Deathstroken ja Electrocutionerin, ja kuulustellessaan Pingviini\xc3\xa4 h\xc3\xa4n saa tiet\xc3\xa4\xc3\xa4, ett\xc3\xa4 Black Maskin sanotaan joutuneen murhatuksi. Batman tutkii murhapaikan ja tajuaa, ettei uhri ollut Black Mask ja ett\xc3\xa4 murhassa saattoi olla mukana rikollinen joka kutsuu itse\xc3\xa4\xc3\xa4n Jokeriksi._NEWLINE_Batman murtautuu poliisilaitoksen tietokantaan saadakseen enemm\xc3\xa4n tietoa murhatapauksesta. H\xc3\xa4n joutuu v\xc3\xa4lttelem\xc3\xa4\xc3\xa4n kapteeni James Gordonia, joka ei luota Batmaniin, sek\xc3\xa4 korruptoitunutta SWAT-joukkoa, joka haluaa saada palkkion Batmanin tappamisesta. Tietokannan avulla Batman p\xc3\xa4\xc3\xa4ttelee, ett\xc3\xa4 Black Mask sieppasi Jokerin, oletettavasti p\xc3\xa4\xc3\xa4st\xc3\xa4kseen Gotham Merchants -pankkiin. Pankissa Black Mask poistaa naamionsa Batmanin edess\xc3\xa4 ja paljastaa itsens\xc3\xa4 Jokeriksi. Varastettuaan oletetusti Black Maskin identiteetin jo useita p\xc3\xa4ivi\xc3\xa4 aikaisemmin, Jokeri otti haltuunsa rikollisimperiumin ja m\xc3\xa4\xc3\xa4r\xc3\xa4si palkkion Batmanista._NEWLINE_Batman seuraa Jokeria Royal Hotellille ja tajuaa, ett\xc3\xa4 Jokeri on t\xc3\xa4ytt\xc3\xa4nyt hotellin r\xc3\xa4j\xc3\xa4hteill\xc3\xa4 ja ottanut henkil\xc3\xb6kunnan panttivangeiksi. Jokeri tappaa Electrocutionerin heitt\xc3\xa4m\xc3\xa4ll\xc3\xa4 t\xc3\xa4m\xc3\xa4n ulos ikkunasta. Batman kohtaa Jokerin katolla mutta joutuu taistelemaan Banea vastaan. Alfred pelk\xc3\xa4\xc3\xa4 Batmanin puolesta ja kutsuu paikalle poliisit, joiden saapuessa Bane ampuu singolla Jokeria kohti ja pakenee helikopterilla. R\xc3\xa4j\xc3\xa4hdyksen voimasta Jokeri putoaa alas katolta, mutta Batman hypp\xc3\xa4\xc3\xa4 Jokerin per\xc3\xa4\xc3\xa4n, pelastaa t\xc3\xa4m\xc3\xa4n hengen ja j\xc3\xa4tt\xc3\xa4\xc3\xa4 t\xc3\xa4m\xc3\xa4n poliisien haltuun. Jokeri vangitaan Blackgateen, ja h\xc3\xa4n saa hoitajakseen tohtori Harleen Quinzelin._NEWLINE_Tulik\xc3\xa4rp\xc3\xa4nen hy\xc3\xb6kk\xc3\xa4\xc3\xa4 Pioneers Bridge -sillalle, ja Batman sek\xc3\xa4 Gordonin joutuvat tekem\xc3\xa4\xc3\xa4n yhteisty\xc3\xb6t\xc3\xa4. Bane, joka on saanut tiet\xc3\xa4\xc3\xa4 Batmanin henkil\xc3\xb6llisyyden, hy\xc3\xb6kk\xc3\xa4\xc3\xa4 lepakkoluolaan ja l\xc3\xa4hes tappaa Alfredin. Batman kuitenkin pelastaa Alfredin lepakkoluolan raunioista. Samalla Jokeri on aiheuttanu Blackgatessa mellakan ja ottanut vankilan haltuunsa. _NEWLINE_Gordon ja poliisit auttavat Batmania tunkeutumaan Blackgateen. Jokeri istuu s\xc3\xa4hk\xc3\xb6tuolissa ja k\xc3\xa4skee Batmania tekem\xc3\xa4\xc3\xa4n p\xc3\xa4\xc3\xa4t\xc3\xb6ksen: t\xc3\xa4m\xc3\xa4n t\xc3\xa4ytyy tappaa joko Bane tai odottaa, ett\xc3\xa4 Banen syke laukaisee s\xc3\xa4hk\xc3\xb6tuolin, mik\xc3\xa4 tappaisi Jokerin. Batman tappaa Banen n\xc3\xa4enn\xc3\xa4isesti, ja Jokerin poistuttua paikalta h\xc3\xa4n elvytt\xc3\xa4\xc3\xa4 Banen. Bane ruiskuttaa itseens\xc3\xa4 Venom-steroidia voimakkaampaa TN-1-kemikaalia ja kasvaa entist\xc3\xa4 suuremmaksi. Batman kukistaa Banen uudelleen, ja TN-1:n vaikutuksesta t\xc3\xa4m\xc3\xa4 unohtaa Batmanin henkil\xc3\xb6llisyyden. Jokeri tekee kaikkensa saadakseen Batmanin tappamaan h\xc3\xa4net, mutta t\xc3\xa4m\xc3\xa4 lamaannuttaa Jokerin ja j\xc3\xa4tt\xc3\xa4\xc3\xa4 h\xc3\xa4net poliisien haltuun. Gordon lopettaa Batmanin jahtaamisen ja alkaa uskoa t\xc3\xa4m\xc3\xa4n olevan hy\xc3\xb6dyllinen Gothamille.\n_START_SECTION_\nJulkaisu\n_START_PARAGRAPH_\nTieto pelin julkaisusta saatiin, kun videopeliaiheinen lehtijulkaisu Game Informer paljasti ennakkoon toukokuun 2013 numeron kansikuvan verkkosivustollaan. Game Informer julkaisi samalla tiedon, jonka mukaan yksi Batmanin vastustajista peliss\xc3\xa4 olisi Deathstroke, ja ett\xc3\xa4 pelin ohjaaja on Eric Holmes ja kehitt\xc3\xa4j\xc3\xa4 Warner Bros. Games Montreal._NEWLINE_Ensimm\xc3\xa4inen vilaus pelist\xc3\xa4 saatiin jo samana p\xc3\xa4iv\xc3\xa4n\xc3\xa4, kun muun muassa Game Informer julkaisi pelin kolme ensimm\xc3\xa4ist\xc3\xa4 kuvakaappausta. Pelin tapahtumien vahvistettiin sijoittuvan Gotham Cityn kaupunkiin jouluaaton aikaan, ja my\xc3\xb6s Black Maskin esiintyminen pelin p\xc3\xa4\xc3\xa4vastustajana vahvistettiin. Pian Warner Bros. vahvisti virallisessa tiedotteessaan pelin ilmestyv\xc3\xa4n maailmanlaajuisesti 25. lokakuuta 2013.\n_START_SECTION_\nVastaanotto\n_START_PARAGRAPH_\nPeli on saanut IGN:n arvostelussa arvosanaksi 7.8/10.'